Document ID: 32000R2437

Κανονισμός (ΕΚ) αριθ. 2437/2000 της Επιτροπής
της 3ης Νοεμβρίου 2000
σχετικά με την πάγια έγκριση μιας πρόσθετης ύλης και την προσωρινή έγκριση νέων προσθέτων υλών και νέων παρασκευασμάτων στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), όπως τροποποιήθηκε τελευταία από τον κανονισμό (ΕΚ) αριθ. 1887/2000 της Επιτροπής(2), και ιδίως το άρθρο 3,
Εκτιμώντας τα ακόλουθα:
(1) Η οδηγία 70/524/ΕΟΚ προβλέπει ότι, με βάση την εξέλιξη των επιστημονικών και τεχνικών γνώσεων, θα επιτραπούν νέες πρόσθετες ύλες.
(2) Το άρθρο 9δ της οδηγίας προβλέπει ότι μια πρόσθετη ύλη είδους που απαριθμείται στο μέρος ΙΙ του παραρτήματος Γ της οδηγίας εγκρίνεται όταν, μετά από αξιολόγηση του φακέλου, πληρούνται όλες οι προϋποθέσεις του άρθρου 3α της οδηγίας.
(3) Το άρθρο 9ε της οδηγίας προβλέπει ότι μια πρόσθετη ύλη του ίδιου είδους μπορεί να εγκριθεί προσωρινά για διάστημα το πολύ τεσσάρων ετών όταν, μετά από αξιολόγηση του φακέλου που προαναφέρθηκε, πληρούνται οι προϋποθέσεις του άρθρου 3α στοιχεία β) έως ε) της οδηγίας και εφόσον μπορεί εύλογα να υποτεθεί, ενόψει των διαθέσιμων αποτελεσμάτων, ότι πληρούνται επίσης και οι προϋποθέσεις του άρθρου 3α στοιχείο α).
(4) Η αξιολόγηση του φακέλου που υποβλήθηκε αποδεικνύει ότι το παρασκεύασμα μικροοργανισμών που περιγράφεται στα παραρτήματα Ι και ΙΙ του παρόντος κανονισμού πληροί τις προϋποθέσεις του άρθρου 3α στοιχεία β) έως ε) της οδηγίας. Επιπλέον, πληροί τις προϋποθέσεις του άρθρου 3α στοιχείο α), όταν χρησιμοποιείται σε σχέση με χοιρίδια.
(5) Μπορεί επίσης εύλογα να υποτεθεί, ενόψει των διαθέσιμων αποτελεσμάτων, ότι οι προϋποθέσεις του άρθρου 3α στοιχείο α) πληρούνται σε σχέση με τη χρήση του ίδιου παρασκευάσματος μικροοργανισμών για τις κατηγορίες ζώων που απαριθμούνται στο παράρτημα ΙΙ του κανονισμού.
(6) Η αξιολόγηση των φακέλων που υποβλήθηκαν αποδεικνύει ότι τα παρασκευάσματα ενζύμων που περιγράφονται στο παράρτημα ΙΙΙ του παρόντος κανονισμού πληρούν τις προϋποθέσεις για προκαταρκτική έγκριση του άρθρου 9ε της οδηγίας του Συμβουλίου, όταν χρησιμοποιούνται σε σχέση με τις κατηγοριες ζώων και σύμφωνα με τις λοιπές προϋποθέσεις που ορίζονται στο παράρτημα ΙΙΙ του παρόντος κανονισμού.
(7) Η οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3), καθώς και οι σχετικές επιμέρους οδηγίες, ιδίως η οδηγία 90/679/ΕΟΚ του Συμβουλίου(4), όπως τροποποιήθηκε τελευταία από την οδηγία 97/65/ΕΚ της Επιτροπής(5), σχετικά με την προστασία των εργαζομένων από κινδύνους που διατρέχουν λόγω της έκθεσής τούς σε βιολογικούς παράγοντες κατά την εργασία, εφαρμόζονται πλήρως κατά τη χρήση και τον χειρισμό των προσθέτων υλών στις ζωοτροφές από τους εργαζόμενους.
(8) Η επιστημονική επιτροπή για τη διατροφή των ζώων έχει εκδώσει θετική γνώμη σχετικά με το αβλαβές των εν λόγω παρασκευασμάτων ενζύμων και μικροοργανισμών και σχετικά με τη θετική επενέργεια που ασκεί στα χοιρίδια το παρασκεύασμα μικροοργανισμών.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παρασκεύασμα που ανήκει στην ομάδα των "μικροοργανισμών" και περιλαμβάνεται στο παράρτημα Ι και στο παράρτημα ΙΙ του παρόντος κανονισμού εγκρίνεται σύμφωνα με την οδηγία 70/524/ΕΟΚ ως πρόσθετη ύλη στη διατροφή των ζώων υπό τους όρους που καθορίζονται στα εν λόγω παραρτήματα.
Άρθρο 2
Τα παρασκευάσματα που ανήκουν στην ομάδα των "ενζύμων" και απαριθμούνται στο παράρτημα ΙΙΙ του παρόντος κανονισμού εγκρίνονται σύμφωνα με την οδηγία 70/524/ΕΟΚ ως πρόσθετες ύλες στη διατροφή των ζώων υπό τους όρους που καθορίζονται στο εν λόγω παράρτημα.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Νοεμβρίου 2000.

Labels: 0
17
6